**PREDKLADACIA správa**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „návrh zákona“).

Návrh zákona sa predkladá na základe:

a) Plánu legislatívnych úloh vlády Slovenskej republiky na mesiace jún až december 2021,

b) úlohy B. 6. z uznesenia vlády SR č. 491 zo dňa 2. októbra 2019 k návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc, v zmysle ktorej má ministerka investícii, regionálneho rozvoja a informatizácie v spolupráci s ministerkou spravodlivosti predložiť na rokovanie vlády návrhy právnych predpisov, ktorými sa zabezpečí prebratie Smernice Európskeho parlamentu a Rady (EÚ) 2019/1024 z 20. júna 2019 o otvorených dátach a opakovanom použití informácií verejného sektora (prepracované znenie) (ďalej len „smernica 2019/1024“).

Návrhom zákona sa do právneho poriadku Slovenskej republiky preberá smernica (EÚ) 2019/1024. Smernica 2019/1024 sa preberá do ustanovení zákona o slobodnom prístupe k informáciám o opakovanom použití informácií z dôvodu, že právna úprava informácií určených na opakované použitie sa aktuálne nachádza v § 21b až § 21l zákona o slobodnom prístupe k informáciám, pričom v budúcnosti dôjde k prechodu tejto problematiky a k jej úprave v právnom predpise (zákon o údajoch) v gescii Ministerstva investícií, regionálneho rozvoja a informatizácie Slovenskej republiky ako gestora smernice 2019/1024.

Ministerstvo spravodlivosti Slovenskej republiky predložilo do predbežného pripomienkového konania a následne aj medzirezortného pripomienkového konania materiál, predmetom ktorého boli úpravy v tzv. národnej časti s ohľadom na konkrétne požiadavky vyplývajúce z Programového vyhlásenia vlády Slovenskej republiky na obdobie rokov 2021-2024 a úpravy v tzv. transpozičnej časti týkajúcej sa opakovaného použitia informácií s ohľadom na potrebu zabezpečiť transpozíciu smernice 2019/2014. S ohľadom na veľký počet pripomienok týkajúci sa národnej časti a z dôvodu urgentnej potreby vykonať transpozíciu smernice 2019/1024 v čo možno najkratšom čase (Európskej komisia začala konanie proti Slovenskej republike pod číslom INFR 2021/0512) bol materiál po medzirezortnom pripomienkovom konaní rozdelený na dva samostatné materiály. Vzhľadom na transpozičný deficit sa predkladaným návrhom zákona pokračuje v legislatívnom procese iba s transpozičnou časťou. Novelizačné body týkajúce sa národného režimu budú po uskutočnení všetkých rozporových konaní pokračovať ako samostatný materiál.

Účinnosť návrhu zákona sa navrhuje od 15. júla 2022.

Návrh zákona nie je predmetom vnútrokomunitárneho pripomienkového konania.

Návrh zákona sa predkladá bez rozporov.